**Topanga** er en såkalt census-designated place og kommunefritt område i det vestlige Los Angeles County i California, og ligger i Topanga Canyon i Santa Monica Mountains. Topanga er omgitt på tre sider av nasjonalpark og vernet natur, og i sør ligger den mot Stillehavet og en smal stripe av Malibu som ligger hovedsakelig i vest og er den viktigste nabobyen. I øst grenser Topanga til Pacific Palisades.

Topanga hadde ved folketellingen i 2010 8 289 innbyggere. Den etniske sammensetningen er hovedsakelig hvite, som utgjør 87,6 % av innbyggerne, mens personer med latinsk bakgrunn er 4,6 %, og asiatisk bakgrunn 3,7 %

Historie
--------

Stedet har fått navnet *Topanga* av den amerikanske urinnvånergruppen Tongva-stammen, og kan bety «stedet over». Dette henviser til landsbyens plassering over Topanga Creek. Dette var grensen for Tongva-stammen mot vest, grensende mot Chumash-stammen som hadde kystområdet fra Malibu og nordover. Flere steder i området kan en finne mortere som er skåret ut av fjellet.

Topanga ble bebodd av europeere i 1839 av familiene Trujillo og Cheney. Utover på 1920-tallet ble området et utfluktsted og sted for stille helgutflukter for miljøet i Hollywood, da stedet har både en landlig ro og ligger såpass nær byens bekvemmeligheter. Området ble derfor bebygget med hytter og landsteder for fritidsbruk. Både det kuperte terrenget og den rike vegetasjonen ga feriegjestene muligheter for privatliv og fred.

Under mccarthyismen på 1950-tallet ble skuespilleren Will Geer svartelistet, og måtte selge sitt store Malibu-hus og flyttet til Topanga for å dyrke og selge grønnsaker, frukt urter og etterhvert drive en teaterscene. Hans venn Woody Guthrie hadde et lite skur på eiendommen og slik kom de til å danne en liten kunstnerkoloni her. Etterhvert startet Geer og familien en teaterscene, med ulike typer oppsetninger, alt fra Shakespeare, moderne klassikere og moderne, nyskrevet dramatikk ble oppført, såvel som musikkonserter hvor kjente artister som Pete Seeger, Arlo Guthrie, Della Reese og Burl Ives opptrådte. Teaterscenen eksisterer fortsatt under navnet *Theatricum Botanicum*.

I løpet av 1960-tallet ble Topanga særlig populært de mange nye artistene. I 1965 slo Wallace Berman seg ned i området. Også Neil Young bodde i Topanga, først i huset til produsenten David Briggs og senere i sitt eget hus. Young spilte inn det meste av albumet *After the Gold Rush* i kjellerstudioet i sitt hus her i 1970. Charles Manson hadde tidligere bodd i Topanga, hvor han hadde hatt kontakt med både Young og Dennis Wilson fra The Beach Boys. Mansons tilhengere innledet sin drapsbølge 31. juli 1969 med drapet på Topangainnbyggeren Gary Hinman, en musikklærer som åpnet sitt hus for enhver som trengte losji.

Topanga Corral var en nattklubb hvor en rekke kjente, og usedvanlig blanding av artister opptrådte, som de dengang beboende Canned Heat, Spirit, Little Feat, Spanky and Our Gang, Taj Mahal, Emmylou Harris, Etta James, Windance, Neil Young og Crazy Horse, Geronimo Black, og mange andre. Senere på 1970-tallet, etter at klubben var ødelagt av brann og gjenoppbygget, har den vært en scene for mange band, særlig innen pønkrock, tidlig i deres karriere. I 1986 brant stedet igjen, og ble ikke gjenoppbygget, men fortsatt er Topanga et populært sted for musikere, artister og skuespillere å bo.

Kjente beboere
--------------

Følgende har bodd her i kortere eller lengre tid:

* Devendra Banhart
* Lisa Bonet
* David Briggs
* Keith Carradine
* Alice Cooper
* John Densmore
* Mick Fleetwood
* Teri Garr
* Marvin Gaye
* Woody Guthrie
* Taylor Hawkins
* Emile Hirsch
* Dennis Hopper
* Joshua Jackson
* Bernie Leadon
* Wendie Malick
* Charles Manson
* Joni Mitchell
* Jim Morrison
* Van Morrison
* Gram Parsons
* Billy Preston
* Lynn Redgrave
* Stephen Stills
* Dean Stockwell
* Amber Tamblyn
* Russ Tamblyn
* Robin Williams
* Dennis Wilson
* Neil Young

Referanser
----------

1. ↑  Feature Detail Report for: Topanga Census Designated Place
2. 1 2 3 4 5 6 7 8 9  A Brief History of Topanga Arkivert 13. september 2011 hos Wayback Machine. Topanga Association For A Scenic Community, 30. januar 2008, besøkt 27. august 20114
3. ↑  Topanga CDP, California, *State & County Quickfacts*, U.S. Census Bureau, 9. september 2012, besøkt 27. august 2014
4. ↑  White, Los Angeles Times, besøkt 27. august 2014
5. ↑  Latino, Los Angeles Times, besøkt 27. august 2014
6. ↑  Asian, Los Angeles Times, besøkt 27. august 2014
7. ↑  Bright, W.: *1500 California Place Names* 3. utgave, 1998, UC Press. side 155.
8. 1 2 3 4 5  Topanga: Neighborhood Profile Arkivert 3. september 2014 hos Wayback Machine. Shana Ting Lipton*about travel*, besøkt 27. august 2014
9. ↑  HISTORY Arkivert 11. oktober 2014 hos Wayback Machine. fra teaterets nettsider, besøkt 27. august 2014
10. ↑  Teaterets nettsider

Eksterne lenker
---------------

* Topanga Messenger, lokalavisen
* Following the LA hippy trail The Guardian, 26. mars 2008, besøkt 27. august 2014

|  |  |
| --- | --- |
| Oppslagsverk/autoritetsdata | VIAF **·** LCCN **·** SUDOC **·** GeoNames **·** MusicBrainz **·** GNIS **·** GNIS
 |